b"\n_START_ARTICLE_\nEdu\xc3\xad el Bell\n_START_SECTION_\nRegnat\n_START_PARAGRAPH_\nSegons una llegenda, la seva enemistat amb l'abat de Glastonbury sant Dunstan prov\xc3\xa9 del mateix dia de la seva coronaci\xc3\xb3. Edu\xc3\xad no s'hauria presentat al consell dels nobles, i Dunstan l'hauria anat a buscar. En trobar-lo flirtejant amb una jove noble anomenada \xc3\x86lfgifu, Dunstan se'l va emportar d'all\xc3\xad arrossegant-lo. Edu\xc3\xad s'hauria enfadat molt i va provar de perseguir Dunstan fins al seu monestir, obligant-lo a fugir a l'exili des d'on no tornaria fins a la mort d'Edu\xc3\xad. Despr\xc3\xa9s es va voler casar amb \xc3\x86lfgifu, per\xc3\xb2 l'arquebisbe Oda de Canterbury s'hi va oposar per motius de consanguinitat i el va anul\xc2\xb7lar. En aquella \xc3\xa8poca es considerava incestu\xc3\xb3s un matrimoni en qu\xc3\xa8 hi hagu\xc3\xa9s relaci\xc3\xb3 de consanguinitat fins a set ancestres, el 1215 es va reduir a quatre graus de consanguinitat._NEWLINE_Arran d'aquest exili, i d'altres abusos comesos pel rei, va comen\xc3\xa7ar a formar-se una facci\xc3\xb3 favorable a Dunstan que donaria suport a Edgard, germ\xc3\xa0 d'Edu\xc3\xad, per substituir-lo. Finalment, l'any 958 i amb el suport de l'arquebisbe de Canterbury Oda, els regnes de M\xc3\xa8rcia i North\xc3\xbambria es rebel\xc2\xb7len i coronen al pr\xc3\xadncep Edgard._NEWLINE_Edu\xc3\xad es va enfrontar al seu germ\xc3\xa0 a la batalla de Gloucester, per\xc3\xb2 per evitar una guerra civil es va acordar dividir-se el regne marcant el T\xc3\xa0mesi com a frontera, de manera que Edu\xc3\xad continu\xc3\xa9s regnant a Wessex i Kent al sud, mentre Edgard conserv\xc3\xa9s M\xc3\xa8rcia i North\xc3\xbambria al nord._NEWLINE_Ha passat a la hist\xc3\xb2ria per ser el rei que m\xc3\xa9s concessions de terres va fer, nom\xc3\xa9s l'any 960 consten 60 donacions. Els analistes atribueixen aquesta generositat a un intent de contrarestar la inseguretat pol\xc3\xadtica que va viure._NEWLINE_Va morir amb tan sols 18 o 19 anys, de causes desconegudes. A la seva mort el seu germ\xc3\xa0 va obtenir el control de tota Anglaterra."